Nu melder Dansk Folkeparti sig i koret af nordjyske folketingspolitikere, der i skarpe vendinger kritiserer DSB's planer om at sætte 30 år gamle MR-tog ind på strækningen mellem Aarhus og Aalborg. - Jeg synes planerne er forkastelige og helt utilstedelige, siger Kim Christiansen (DF), medlem af folketingets trafikudvalg. Skandalen omkring de ubrugelige IC4-tog, har givet DSB kapacitetsproblemer, og derfor vil selskabet bruge IC3-togene fra Nordjylland til trængte strækninger andre steder i landet. Men den beslutning bør DSB overveje meget nøje mener Kim Christiansen. - De har smidt millioner af kroner ud på diverse udlands-eventyr med blandt andet DSBFirst, men det skal ikke gå ud over nordjyderne, siger han til TV2/Nord. Også Karsten Lauritzen fra Venstre og Rasmus Prehn fra Socialdemokraterne er kritiske overfor beslutningen.

Opsummering:
Kritikken af DSB's beslutning om at erstatte IC3-tog med gamle MR-tog breder sig.